Postimees kirjutab, et ülemaailmse uurivate ajakirjanike rühma ja Venemaa ajalehe Novaja Gazeta kolm aastat kestnud uurimistööst selgus, kuidas rahvusvahelised pangad pesid 20,8 miljardit dollarit Venemaa raha.

Eestis liikus lõviosa 1,6 miljardist dollarist läbi Danske panga Eesti filiaali, mille juht Ivar Pae tunnistas Postimehele, et neil oli probleeme rahapesu tõkestamise meetmete ja monitooringu süsteemiga.

Pae sõnul on pank seetõttu teinud läbi mitmeid muudatusi, mis puudutavad ka organisatsiooni ja juhtkonda.

Ajakirjanduslik uurimistöö paljastas, kuidas kuritegelik raha liikus Venemaalt esmalt 112 Ida-Euroopa panka ja sealt edasi üle maailma.

Eesti ei ole välisriikidelt õigusabitaotlusi saanud

Riigiprokurör Eve Olesk ütles ERR-ile, et meedias kirjeldatud juhtumis ei ole riigiprokuratuur välisriikidelt õigusabitaotlusi saanud.

"Tuginedes olemasolevatele andmetele, võin kinnitada, et teoreetiliselt on võimalik ka Eestis alustada kriminaalmenetlust, kuid see tähendaks paralleelmenetlusi, mida reeglina välditakse. Eesti on valmis osutama igakülgset abi välisriikidele ning õigusabipalve laekumisel oleme valmis seda täitma," ütles Olesk.

Eelmisel aastal laekus Eesti prokuratuurile kokku üle 600 õigusabitaotluse ning prokuratuur saatis kohtusse mullu 26 kriminaalasja, milles oli esitatud süüdistus majanduskuritegude toimepanemises, sealhulgas ka rahapesus.

Kohtuotsuseid oli eelmisel aastal nendes asjades 16. Ülejäänud kriminaalasjad on veel kohtumenetluses.

Näiteks saatis eelmisel aastal lääne Ringkonnaprokuratuur kohtusse kriminaalasja, milles esitati süüdistust kuuele inimesele. Süüdistuse kohaselt pani kuritegelik ühendus toime suures ulatuses käibemaksupettuse ja rahapesu, saades maksuhaldurilt alusetult üle 3,5 miljonit eurot.

2016. aastal jõustus kohtuotsus kahes Viru ringkonnaprokuratuuri kriminaalasjas, milles kohus tunnistas neli inimest süüdi selles, et arvutikelmusega krediitkaartidelt varastatud ning seejärel erinevatele kontodele kantud ja välja võetud summadega tehti tehinguid üle 100 000 euro. Nende kohtuotsuste alusel on konfiskeeritud kokku ligi 60 000 eurot kriminaaltulu.